b'\n_START_ARTICLE_\nChristoph Waltz\n_START_SECTION_\nJaunyst\xc4\x97\n_START_PARAGRAPH_\nKristofas Valcas gim\xc4\x97 Vienoje, vokie\xc4\x8dio Johano Valco (Johannes Waltz) ir austr\xc4\x97s Elizabetos Urban\xc4\x8di\xc4\x8d (Elisabeth Urbancic) \xc5\xa1eimoje. Abu t\xc4\x97vai buvo teatro scenos dekoracij\xc5\xb3 ir kostium\xc5\xb3 dizaineriai. Jo senelis i\xc5\xa1 motinos pus\xc4\x97s Rudolfas fon Urbanas (Rudolf von Urban) buvo psichiatras ir psichologas, para\xc5\xa1\xc4\x97 knyg\xc4\x85 \xe2\x80\x9eSex Perfection and Marital Happiness\xe2\x80\x9c. Jo mo\xc4\x8diut\xc4\x97 i\xc5\xa1 motinos pus\xc4\x97s Marija Majen (Maria Mayen) buvo Burgtheater aktor\xc4\x97, o jos vyras Emerichas Reimersas taip pat buvo aktorius. Kristofo proseneliai taip pat dirbo teatre.\n_START_SECTION_\nKarjera\n_START_PARAGRAPH_\nValcas studijavo aktoryst\xc4\x99 Makso Reinhardo seminarijoje, Vienoje. Jis taip pat lank\xc4\x97 Li Strasbergo teatro ir kino institut\xc4\x85 Niujorke. Karjer\xc4\x85 prad\xc4\x97jo kaip teatro aktorius, vaidindamas Ciucriho, Vienos ir Zalcburgo teatruose. Jis greitai tapo produktyviu televizijos aktoriumi. 2000 m. debiutavo re\xc5\xbeis\xc5\xabroje, suk\xc5\xabr\xc4\x99s voki\xc5\xa1k\xc4\x85 serial\xc4\x85 \xe2\x80\x9eWenn man sich traut\xe2\x80\x9c. Iki kol sulauk\xc4\x97 tarptautinio pripa\xc5\xbeinimo u\xc5\xbe vaidmenis Tarantino filmuose, Valcas daugiausiai filmavosi Jungtin\xc4\x97je Karalyst\xc4\x97je, kur XX a. 10-ajame de\xc5\xa1imtmetyje suvaidino dr. Hanso Joachimo Dorfmano vaidmen\xc4\xaf JK televizijos seriale \xe2\x80\x9eGravy Train\xe2\x80\x9c.\n_START_SECTION_\nAsmeninis gyvenimas\n_START_PARAGRAPH_\nValcas laisvai kalba voki\xc5\xa1kai, pranc\xc5\xabzi\xc5\xa1kai ir angli\xc5\xa1kai, jo veik\xc4\x97jai filmuose \xe2\x80\x9eNegarbingi \xc5\xa1unsnukiai\xe2\x80\x9c ir \xe2\x80\x9eI\xc5\xa1tr\xc5\xabk\xc4\x99s D\xc5\xbeango\xe2\x80\x9c kalba \xc5\xa1iomis kalbomis._NEWLINE_Valcas turi tris vaikus i\xc5\xa1 ankstesn\xc4\x97s santuokos, o \xc5\xa1iuo metu augina dukter\xc4\xaf, kurios susilauk\xc4\x97 su vokie\xc4\x8di\xc5\xb3 kostium\xc5\xb3 dizainere Judita Holste._NEWLINE_Jis turi Vokietijos ir Austrijos pilietybes. Pastaroji jam buvo suteikta 2010 m.'